REPUBLIKA SRBIJA

NARODNA SKUPŠTINA

Odbor privredu, regionalni razvoj,

trgovinu, turizam i energetiku

B e o g r a d

NARODNA SKUPŠTINA

Na osnovu člana 23. st. 3. i 4. Zakona o zaštiti konkurencije („Službeni glasnik RS“, br. 51/09 i 95/13) i člana 203. Poslovnika Narodne skupštine („Službeni glasnik RS“, broj 20/12-prečišćen tekst), Odbor za privredu, regionalni razvoj, trgovinu, turizam i energetiku, na sednici održanoj 27. septembra i 10. oktobra 2024. godine, utvrdio je Listu kandidata za članove Saveta Komisije za zaštitu konkurencije, koju dostavlja Narodnoj skupštini na razmatranje i odlučivanje.

Za predstavnika predlagača na sednici Narodne skupštine određena je Snežana Paunović, predsednik Odbora.

PREDSEDNIK

Snežana Paunović

Na osnovu člana 23. st. 3. i 4. Zakona o zaštiti konkurencije („Službeni glasnik RS“, br. 51/09 i 95/13) i člana 203. Poslovnika Narodne skupštine („Službeni glasnik RS“, broj 20/12-prečišćen tekst), Odbor za privredu, regionalni razvoj, trgovinu, turizam i energetiku je, u svojstvu ovlašćenog predlagača, na sednici održanoj 27. septembra i 10. oktobra 2024. godine, odlučio da Narodnoj skupštini podnese

**LISTU KANDIDATA**

**ZA ČLANOVE SAVETA KOMISIJE ZA ZAŠTITU KONKURENCIJE**

Utvrđuje se lista od četiri kandidata za četiri člana Saveta Komisije za zaštitu konkurencije.

Kandidati za izbor članova Saveta Komisije za zaštitu konkurencije, na period od pet godina, su:

1. Danijela Bokan;

2. Miroslava Đošić;

3. Veran Zečar;

4. dr Siniša Milošević.

Obrazloženje

Na osnovu člana 23. stav 7. Zakona o zaštiti konkurencije („Službeni glasnik RS“, br. 51/09 i 95/13), predsednik Narodne skupštine Republike Srbije oglasila je Javni konkurs za izbor predsednika i članova Saveta Komisije za zaštitu konkurencije („Službeni glasnik RS“, broj 63 od 26. jula 2024. godine, internet stranica Narodne skupštine od od 26. jula 2024. godine i dnevni list „Politika“ od od 26. jula 2024. godine).

Predsednik Komisije i članovi Saveta Komisije za zaštitu konkurencije biraju se iz reda uglednih stručnjaka iz oblasti prava i ekonomije sa najmanje deset godina relevantnog radnog, odnosno stručnog iskustva, koji su ostvarili značajne i priznate radove ili praksu u relevantnoj oblasti, naročito u oblasti zaštite konkurencije i evropskog prava, i koji uživaju ugled objektivne i nepristrasne ličnosti. U sastavu Saveta Komisije, uključujući i predsednika Komisije, moraju biti zastupljeni stručnjaci iz obe relevantne oblasti, sa najmanje dva predstavnika.

Na osnovu člana 23. Zakona o zaštiti konkurencije predsednika Komisije i četiri člana Saveta Komisije bira i razrešava Narodna skupština na predlog nadležnog odbora za poslove trgovine.

Izbor predsednika Komisije i članova Saveta Komisije vrši se sa dve odvojene liste kandidata koje sadrže najmanje isti, a najviše dvostruko veći broj kandidata od broja koji se bira.

Za predsednika Komisije, odnosno članove Saveta Komisije, izabrani su kandidati koji dobiju najviše glasova na svakoj listi, odnosno prvi naredni kandidat ili kandidati na listi za članove Saveta Komisije odgovarajuće struke iz oblasti prava i ekonomije do ispunjenja uslova da budu zastupljeni stručnjaci iz obe relevntne oblasti sa najmanje dva predstavnika.

Isto lice može da konkuriše i bude kandidat za predsednika Komisije i člana Saveta Komisije i ako bude izabrano sa liste za predsednika Komisije neće se uzeti u obzir rezultati glasanja za to lice na drugoj listi.

Član Saveta Komisije se bira na mandat od pet godina, sa mogućnošću ponovnog izbora.

Na osnovu člana 203. Poslovnika Narodne skupštine, Odbor za privredu, regionalni razvoj, trgovinu, turizam i energetiku, na sednici održanoj 27. septembra i 10. oktobra 2024. godine, obavio je razgovor sa učesnicima javnog konkursa za izbor predsednika i članova Saveta Komisije za zaštitu konkurencije. Odbor je konstatovao da je, od 14 prijavljenih učesnika, 12 učesnika ispunilo kriterijume i uslove predviđene u oglašenom javnom konkursu za izbor članova Saveta Komisije za zaštitu konkurencije i Zakonu o zaštiti konkurencije, a da su dva učesnika javnog konkursa ispunila uslov za starosnu penziju 2023. godine, što je, shodno članu 24. Zakona o zaštiti konkurencije, razlog za nemogućnost obavljanja dužnosti.

Odbor za privredu, regionalni razvoj, trgovinu, turizam i energetiku je, na sednici održanoj 27. septembra i 10. oktobra 2024. godine, na osnovu kriterijuma utvrđenih Zakonom o zaštiti konkurencije, uslova za izbor iz oglašenog javnog konkursa, podnete dokumentacije prijavljenih učesnika i obavljenog razgovora sa učesnicima javnog konkursa koji ispunjavaju uslove i kriterijume, odlučio da napred navedeni učesnici javnog konkursa budu kandidati za članove Saveta Komisije za zaštitu konkurencije.

PREDSEDNIK

Snežana Paunović